Fil-Ġermanja, il-kumitat li qed jieħu ħsieb il-programm tat-tilqim qal li t-tilqima tal-Astrazeneca għandha tingħata biss lil dawk taħt il-65 sena. Il-kumitat qal li m'hemmx biżżejjed informazzjoni fuq kemm din it-tilqima tal-Astrazeneca hi effettiva fuq dawk li għandhom iżjed minn 65 sena. Din id-deċiżjoni ittieħdet wara li r-regolaturi fl-Unjoni Ewropea qalu li l-istudji tal-effiċjenza tat-tilqima tal-Astrazeneca saru biss fuq ammont żgħir ta' anzjani. Dan qed isir fl-isfond tal-fatt li bħalissa l-Unjoni Ewropea qed tħabbat wiċċha ma' tnaqqis fil-provvista tat-tilqim u wkoll kritika għall-pass li bih qed jimxi l-proċess tat-tilqim. Il-Kummissjoni Ewropea qalet li l-Unjoni Ewropea tista' twaqqaf miljuni ta' dożi tat-tilqim milli jidħlu fir-Renju Unit, b'reazzjoni għal nuqqas ta' dożi tat-tilqim tal-AstraZeneca fl-istat membri tagħha. Il-Kummissjoni Ewropea qalet li mekkaniżmu ġdid ta' awtorizzazzjoni se jagħti s-saħħa lir-regolaturi nazzjonali biex jirrifjutaw li jesportaw it-tilqim.